
    SILIKONI

  
    * * *

     

    ljeto se prodaje

ispod vakuumiranih usnica usrećio sam

jedan hrvatski jezik

nanio sam mnoštvo otpada

u svoja ramena s lijepim svirepim mišićima

i sad bih se mijenjao za mjesto

u praonici

gdje samljeveno palmino lišće sjedi u

omekšivaču

uozbiljio sam se kad su me natjerali da se skinem

pa obučem u neprimjetnog ronioca

zamišljao sam kako se debeli američki auti

utrkuju po niskoj pšenici

istovremeno poželio sam napisati

pontiac bluebird

a da me to ne rastuži

  
    * * *

     

    zaspao sam u govornici

dobri ljudi trče kroz žice

trče u rođendane

i na odlasku kući

kupuju benzin da ih nešto veliko

ne zatekne nespremne

ovih nekoliko nebodera drže

krajeve mreže

u kojoj ja i moj razbijeni swatch spavamo

kad ujutro budeš izlazila provjeri samo jesu li

živa stakla govornice

na slijepoj cesti pored tvoje kuće

miješa se zeleni nakit s lažnim tekućinama

govoriš o pismu što ga nisi poslala

vičeš ne bi li me probudila

spavam posve miran i tako blizu zemlje

sav je govor u zraku iznad

iznad mene

sanjam kako sviram gitaru

usred jedne pustinje

dođe neka glumica

i zavoli me

  
    * * *

     

    more nastavlja pjevati

vrlo gusto mislim

velik mrtav arhitekt u kojem stanujem

nabavimo nešto protiv

mučnine prije odlaska

pronalazim ljekarnu u kojoj svi pričaju

o nečemu

volim glumca

u malenom kanuu

otplovit će pri punom mjesecu

na lokalnom radiju recepti

na kaseti tužan 1.reed

prelazi ulicu

puca nježna ljetna lubenica

jednog popodneva u new yorku

autobus pun školske djece uspinje se

na hidrant

pa se onda sunce slomi

u vodenom cvijetu kao u okomici

koja je maločas

bila ovdje

svi pričaju

taxi čeka

u brijačnici

naučnik lijeno mete

dlake s tenisica

  
    * * *

     

    mislim o nemogućem

toplina sklizne niz šake

cesta odustane

sve je sporije

od vode koja juri cijevima do

mojih proljetnih usta

jutros nisam htio otvoriti oči

mislio sam dugo

o stvarima koje bih mogao prodati

kupio bih sedam dana nekog grada

ili strah

od aviona

ponešto napišem

to dugo putuje niz neke vodopade

visok čovjek mi dolazi ususret

kaže zaspao sam s tvojim

imenom na usnama

lakat prodaj koljeno posudi

prijatelju

a onda proriči

  
    * * *

     

    u malenom prigradu mladi momci

ubrzavaju glazbu niz besmislene tračnice

vlak što ga očekujemo vodi nas u pariz

kroz visoku visoku šumu

na jednom od fakulteta

jedna bomba eksplodira

ali to je već amerika

i nije u našoj svjetlucavoj kosi

kao niti strah od izmišljanja

na dnu kanjona

raste mahovina i dvije vlažne vreće za spavanje

upravo putuju prema mjesecu

pročitaj to kao reklamu

i budi vesela treperi kao semafor

kraj kojeg stojim

svjetla se udaljuju i lokva na cesti

mijenja boju

ja se tako volim

ljubiti po ramenu

  
    * * *

     

    beskonačno

kao kad grad posrne pa se nagnu

razine tekućina u prijepodnevim šalicama

i umornom tijelu

s kojeg otpadaju imena

na ulici u mnoštvu trgovina

naš je susret potrošen

mi ne vrijedimo jer smo moderniji

od benzina na kojeg se voze bogovi

u otvorenim automobilima

dugačkom cestom njenim mokrim širokim leđima

na tvojem sam pupku spojio palčeve

a onda je zasjalo sunce i ja sam izgubio kosu

pa sam te volio i opet bio moderan

na putu do lunaparka

što blista u mom dalekom oku

dok je nebo sivo

dok je otok miran

dobrim velikim dlanom

razmazujem sol po tvom čelu

  
    * * *

     

    naš maleni stan gleda na istok

tamo je zelenook i prekrasan ljubavnik

on dolazi noću

ugašenim svjetlima svog rabljenog auta

kad on uzdahne

nekoliko domaćica učini to u gaćice

a ja panično telefoniram

okrećem nasumce jedan broj u indiani

to je nancy

koja leži u kadi i puši

jer je vani oblačno i jer sam ja

na telefonu i jer ne razgovaramo

o ničem poznatom

pa smo tako usamljeni

kao brojevi

  
    * * *

     

    imam stotinu stotinu dolara

sa stotinu dolara kupujem sunce iz kalifornije

kupujem silikon za lješnjak sise moje susjede

sa svojih stotinu stotinu dolara

ponosan na američki način

bez gnušanja to kažem u bestselleru

poslije spavam s plastičnim konjem iz texasa

imam stotinu dolara u svijetu koji se brzo smanjuje

znam da sam riješio problem jedne ptice

u šumi u winnipegu

znam da sad mogu otići

negdje na istok i švercati traperice

sa svojih stotinu stotinu dolara

imam sve izglede

da kad dotrčim do morske obale

vidim more

  
    * * *

     

    strah

da će riječi poletjeti

ravno u znojne zvijezde

nije moj strah

ja se vozim

automobilom u predgrađe

na čaj

koji može prepoloviti podne

dugo mirišu moji automatski prijatelji

gledam djevojke na stanicama

svjetlost ljeta se uspravi i pukne

8 sekunda filma

u kojem pljunem na nešto užareno

pa to onda ispari

sad hodamo zajedno

kroz prazno kino

posuđuješ moje mišiće

i prenosiš svoje zlato dolje

u dubinu

na mjesto bez boje

  
    * * *

     

    stojim u nizini svega

što me zanima

čekam da stvari spuznu

niz nekoliko kaplji

ali stvari to ne rade

nemir se istresa iz zajamčene bure

onda je sve dalje

poput valova

inox trepavice bježe prema nečemu

da želim milijun

ozbiljnu količinu ceste između

mojih gradova

zovem prijatelje

oni dojure veseli u kanuu

trče po plićaku zavezuju

gase svjetla /poput doorsa/

sunce otetura iz toplomjera

kasno je

i mi zaista zurimo u mjesečev

mlad metal

u njegovu neprofitnu facu

kao posljedni ljudi šutimo

pijesak se podboči u stoj

na rukama

ali to sam zaboravio

  
    * * *

     

    budi bezbrižna

ako te ubijem bit će to prava slavenska gesta

a to se prodaje

kao nešto vrlo olovno

igra s malenim zrnatim kamenjem

poput nekoliko sudbina što su se

naslonile jedna na drugu

volio bih da ti to mogu reći

s manje oblaka u očima

ali ne želim se smesti kad proletim kraj

anđela

on ima kotačiće na nogama i klizi nadzvučno

sa sjevera na istok / na istok? /

po asfaltiranim dlanovima

svi kažu imam ga imam ga

i to je bahato

bio sam uvrijeđen kad je svanuo lipanj

mjesec robertove glavobolje

sunce se prikuplja i gori

na repu concordea

prve smokve zore u dalmaciji

približi se ameriko

iziđi iz naših želudaca

na nekom parkiralištu u drive-inu

ili lunaparku

hoćeš

nećeš

dakle to si ti

  
    * * *

     

    sunčam se na vrhu nebodera

na jednom od slova velikog plavog

neona tvornice torpedo

vrlo usput

po nekim mojim dijelovima zuje

dalekovodi u ljetnoj dakoti

čitavo punjenje želje

vere se uz reljefne tipke

na tvojim leđima

/ to znači da si se okrenula i gledaš suncu

u dugačke trepavice /

ovdje toliko grije

da misli postaju daleke

otisnem ih ko torpeda

s vrha nebodera

nebo kao statičan pleksus

provincijskog boksača siše vrućinu / udarce

u inventuri

ne pronalazim površine

ocean pustinja i pista reskih letjelica

doći će tek sutra

u nedjelju kad ugase plavu neonsku reklamu

i ohlade se cijevi pune

usamljenog plina

da samoća je savršena

ako je od prirodnih materijala

  
    * * *

     

    sjećam se kako si obočena na laktove

grijala nekoliko kaplji mora na svom pupku

upirući jasnu okomicu usuprot svemiru

govorila si nemoj ivane sad o nečem

ozbiljnom što se dovaljalo pučinom kao trošna

gajeta i

traje godinama

let

to nisu izmislile ptice koje

kradu ostatke korneta iz tvoje ruke na ferijama

o tom nije sanjala gušterica koju si

poplašio beruć šparoge

o drugim je težinama koje se okreću naglavce

nama netko s ovoga mjesta ali iz daljine

pismo odaslao nemoj

nestati prije sumraka

jer to je uvreda svjetlosti

šo je zapalila taj besmisleni suncobran

iznad tvojih coopertoneom namazanih plećki

nemoj zaboraviti sandale

auto se bosonog teško s mjesta pokreće

a o tom se upravo radi

da pobjegnemo ostavljajući lažne tragove

onima koje uopće nije briga za nas

koji nas nikad neće tražiti

u kino naravno

pozovi anđele

  
    * * *

     

    na žalost ne volim rano poslijepodne

mjesto preljeva

intimni suez suznih očiju drobi žaluzine

nespokoj kao nešto raznovrsno

mekana prtljaga tvog pupka

savija svjetlost kao aluminijsku kosu

boeinga čiji turbo mlaz šišti u ameriku

america

tako nam je izmicala topla kocka čokolade

na sredini jezika

pritisnuta u maleno nebo

zaista osjećam tijelo

jer u njemu ključaju sve tekućine

tek toliko o svijesti

a onda sumrak u velikim kolicima

iz supermarketa izvozi

naračnu

u nekom svilenom trenutku

automobili tužnim redoslijedom pale svjetla

i ništa ne osjećaju

na parkiralištu

    highway

kako je ona znala reći

highway

  
    * * *

     

    pluća prepuna / to su prava pluća /

polete poput balona otrgnuta s

francuskog ključa negdje u jesenjem lunaparku

svi zure u struju na nebu

oblaci bježe suprotno u boju

koja nema stranu

ali oči se tako brzo napune

one su u ovom trenutku miris subotnje šetnje

jogging koji odjednom gradi spol

sjeća se tebe

ja sam plinski vozač i meni kiša na

staklu sjena kapi na licu

može biti meandar tuge

gramatika jede tankere

taxi taxi vozi nas u centar

vikali su manekeni

rodio ih je ružičasti semafor

zajedno spavaju u primozgu grada i

izgovaraju seksssss

kao prijeteći zmijin rep

dobro naći ćemo se u

centru

kad nas zlokobno poput jutarnjeg pijanstva

budu umivali oceani

  
    * * *

     

    ležiš

na leđima raširenih ruku i

nogu kao posrnula zvijezda u bešumnom

tijelu stroja upijaš tužan vrtlog svemira

koji se sjeća koji govori boju

sunčeva životinjo položena si na sjenu

uspavana u otisku dobrom mekanom pijesku

dijeliš lagani dum srca svaki put kad udahneš

djeca bacaju šarene lopte u nagli sablasni zrak

kao rivijera

ja se smijem na rubu nečega

jasno te vidim kako tamo ležiš najvažnija sebi

čekajući nekakvu vodoravnu vodu

s plamenim rubom i datumom

ne ljuti se

uzimam plavi kuk mora

dopisujem

laži laži laži

  
    * * *

     

    najprije moramo pronaći mjesto

ako je ono manje i na kotačima

onda je dobro

svjetlost rebrastih mostova

svitanje čitavom širinom rijeke

čiju vlagu piju naše prepone

grmljavina

zamotava grad u bljeskove

oh

ja letim iznad valova bradatog oceana

ugledam

nekoliko ribara koji su pozaspali

po palubama

ušuljam se u kabinu i tamo jedem ribu

iz koje si ti nastala

prošlog ponedjeljka

  
    * * *

     

    niže je

bolje je

odustao sam od ravnog nebodera

ovdje sam i brojim bljeskove

niz cestu i ispod nje

u zmajevom mlijeku toplo je i

važem razne žene prije

nego što se pogubim

vatren i najbolji

iz imena često iziđe sol

ime često popije vodu

i kad legnem

ja sam ime koje se ljulja

bez soli

jezerce probodeno jarbolom

broda koji tone

  
    * * *

     

    topla okomica mora

otvara prozore

njiše se ljeto njiše i otapa

svirepi bljeskovi

su oštri oštri su

umirem od želje

da sparim ameriku

u drugom poluvremenu

  
    * * *

     

    pišem za natječaj

mama najljepši sam

natječaj ima noge i slatke sandalice

on me gleda

kaže ako treba ja ću se i ljubiti

s panikom

iz opatije

  
    * * *

     

    mlad sam

kako sam tetoviran

kada dodam gas

  
    * * *

     

    mene je strah

popit će me ekran

ali to je obala

na kojoj sam našao

veselu ukosnicu

budi živ

i odvuci me negdje u šumu

tamo ćemo zajedno izabrati

stabla koja treba posjeći

i kasnije redom

plava leđa zaljeva

sve veća svjetla

grada koji se vozi

i jede svoje praznike

cjelina leti nekud

pa se opet mogu smijati

  
    * * *

     

    neko vrijeme čekam

a onda iziđem iz šume ravno na obalu

pa tako hrabar izliječim

jednu strankinju

dugačak niz semafora

u njezinom kišovitom gradu

meni prijatelj ne vjeruje

pa ga pretuku

a to jedno s drugim nema veze

ja sam sada pijesak

i svi me možete brojati

danas ne kradem

jer ne mogu pobjeći

  
    * * *

     

    zvijezda si

što će ti ime

galaktike razbacane po sobi

kao dječje igračke

kroz prozor ulazi točno 18 sati

što će ti ime

kada pri brzini od 140 km/h

pjevušiš

žmiriš

jer te nježan biceps proljeća

samo miluje

zaboravljaš brzo i temeljito

poput oceanske plime

val jaše po japanu

armirana stvarnost puca kao

kristalno vreteno u sudaru

s kromiranim ramenom scanie

što će ti onda ime

smiješ se

po rubnom svjetlu

ispisuješ svojim bokovima silovite krivulje

ma što će ti ime

držim tvoj puding pod jezikom

čekam da kroz rastvorene brklje

projure vagoni

crvena svjetla trepću

samo tako znam

da sam na zemlji

  
    * * *

     

    uđem u telefon

tamo je prazan ocean

odjednom nešto počne gorjeti

shvatim da upravo sviće u gradu iz kojeg sam

istrčao prepun kisika

i mlad

otključavam nekakvo gorivo

dakle ipak ćemo se voziti

po obližnjim godinama

crni pas me gleda na parkiralištu

gleda i odlazi

niz njegov jezik rastu jagode

iz njih plazi krv

smrt leži nisko

pripijena za vlažan vrat asfalta

domahuje mi

na početku tisuće

odjednom imam spol koji znači ime

polovicu planete

kupujem prije nego što

začujem glas s druge strane ulice

mi ćemo otići

o bijelim pticama drugi put

sjedimo u starom automobilu

vrijeme prolazi na radiju

gradovi tonu

gledam malo prema nebu

malo prema moru

  
    TERASA IMPERATIVA

  
    * * *

     

    poderi

nepoderivo / indeks mora

njegovo pamćenje plazi pod bikini

kirsten školjke se otvaraju

i asfalt kuha

nepokretno vrijeme

u kojem se ljeto sagnulo i pjeva o sebi

trajali smo

a onda se tvoj profil urušio

ribe prodale meso u osaki

i bile sony antene

za moje unaprijed izvezene snove

čiji me strah prekriva

kao nešto bivše (fotografije reprizni filmovi

CK eternity skafander požude

koji sam zaboravio)

volio bih odbrojiti do tri

zaspati

probuditi se

biti prvi kojem ćeš reći

iiiiijjjjjaaaaaaaaahhh!

ljubimo se

dok nas posve ne zabole jezici

  
    * * *

     

    mjeri

vodu uvijek otvorenim dlanom

tako da ga položiš na površinu i

kažeš gledaj već mi je

do pupka

šarene riječi želim pronaći

poštar viče s vrha ulice

zna da se radujem

donosi kandirane misli

daleke ugruške želje upakirane

pijane od oceana i vruće

otvaram ujutro prozore

bez primisli

dan je lijep kao i moj balkon

siguran sam da sam

i ja lijep

jer su me vidjele ptice

kako radim sklekove

i trbušnjake

prije i poslije mise

  
    * * *

     

    pitaj

za ime staklo u želucu

nije dobro da samo spuzneš u kadu

punu sumrakove sline i gizdava benzina

dolje u dubini prelama

se polje žita

ovdje sirena rastavlja grad

na polovice

sutra će se dijeliti drugačije

svježina se meškolji i popravlja

indigo na laktu

uvijek pedljima mjeri

udaljenost

do revolvera

koji sanja šum mantila i tvoje korake

na granitnoj krljušti

pored mercedesa i žene koja je presavijena

i mobilna

koja samo šuti i značajno plače

u kinu

nije ovo dobro

nelagoda prilazi kao nešto doslovno

amazona prenosi trupce

u selu su svi

izgubili pamćenje

  
    * * *

     

    zagrizi

lažnu modrinu vala

to je tvoje pravo na san

srebrni dupin

krade zrak na tvojoj ušnoj resici

u gradu je sve drugačije

stvar sa snom koluta se vikendom

ovdje

rame je znak jantarnje svadbe

pupak dijete plodnih magneta

kosu zabaciš tek tako

kuhar s jahte iznosi

prazna leđa

puževa

i mi svi vidimo kako je ovdje dobro

protegnem se u autu

spavao sam na rubu otoka

glave izbačene kroz prozor

mogao sam mirisati sea

čekati da se voda popne

u podne

  
    * * *

     

    prati

pomicanje lakta igru svjetla i pupka

što ću s tim

razorio sam se

bio tanak kao britvin trag

bio tjedan dana lud

a onda nasuprot filmu

dao sam dvije bočice krvi

u crvenom križu

doručak je bio miran dug

kao pogled poslije rekorda

na 10 000 metara

prvi sumrak koji dođe

odgledat ću iznutra

mislim težina krošnji

spušta se do asfalta

rastanak nam nekako uredno prilazi

čitavu noć su oči / čitavu noć su oči /

laštile stazu prema mjesecu

vino i zube

kobilu i audi 100

tatu dobar posao nicka cavea

fotku s noćnog kupanja

što ću s tim

odjednom doneseš svoje čisto lice

gdje smo ono stali

kažeš ne gledajući

kako je meni

  
    * * *

     

    zovi

samo zovi čuješ li ivice

ali ja sam sutra na tečaju

ja sam sutra karate koji se ne boji noći

mogu nogom ugasiti svjetlo

ubrati smokvu napisati

ne mogu nogom ništa napisati

rođendan ima tijelo

ono se vidi u sporijim udisajima

zraka u lakšem izlasku na terasu

na rođendan sam uvijek bivša

daj mi malo žute lisice

srežu njezina nosa

u lovu

zvone na vratima

mrzim adresu

mrzim da me vide ovakvu

  
    * * *

     

    putuj

prema raskoraku

tekućine su sustale

uplašile ljubavnike na pločniku

ulje traje dugo a vatre su se zanjihale

gdje smo se osjetili

u automobilu u parku

na 36 celzijevih trepavica

raščistili smo aorte i krv je

sedlala ferrari

zrak je zlokobno zviždao

dok smo otimali jedno drugom

mirise i labello s usana

vratio sam se kad su se

tamo drugi

držali za ruke

vjetar bio glavni outsider

a ja taxi čije su oči šuplje

govorim neprestano i

hodam sporo

ruka se klati kraj boka

odlazim ususret hladnjači

koja vozi telad u turizam

  
    * * *

     

    gledaj

gizdav val odašilje

kg željeznog sna

ravno u moju ranjivu grud

more šumješe tužnu pjesan

pudraše svom težinom svijeta

nevino mi lišce

evo me

stresem malo književnosti

s prozirne peraje

u jednoj uvali

devedeset i treće

ovdje je gliser ubio dvoje

austrijskih turista

ali sad je mirno

na jednom od brodova jede se

rana večera

kalendar je pospan

tijela ima malo

pusto je i sporo

izronio sam

tj. dernjava riba me

istjerala na površinu

  
    * * *

     

    rasklopi

vreli vizir koji te krije

plavi murano neba

ja sam te vidio kako kopčaš sandale

srce je obrnulo ime

odsklizalo se niz ljepilo

iznad kampa tamnjele su mrlje

pospremamo

suvenirsko žito lomove

hotel s tužnom recepcijom

jede naše spolove

u stolici od ratana pijem neko

austrijsko pivo

gledam ljude s trećeg kata

strpljivo kao kit

koji je maločas udahnuo

pamtim kako su nam se zamrsile trepavice

kako je gorjela cesta

a ljetna oluja

u blizini

preslagivala odnose

  
    * * *

     

    priznaj

ma nemoj priznati

da je sve tutnjalo kad si u 17 i 28

izjurio iz kina viševica

dijete sulfata bi se ljubilo

u laktu ceste

u astronautskoj izmaglici

sunce spava u preklopljenoj okomici

easy rider

voodoo dimovi

blaga raspodjela ventila

zvuk u kojem se jednom nešto dogodilo

stvari poslagane na polici

baš tako

zrak kao kravlja utroba

visi nada mnom

strah govori više o meni

izlizanih cipela kupujem autobus

jer sam u društvu

u društvu sam

gledam zemlju kroz

prozore

  
    * * *

     

    dođi

jer si čvrsta

jer izvučeš tijelo iz pjene

kao boeing nos iz oblaka

kao pliskavica čelo i rep

u zaljevu u ljetnom jutru

što se skida

kao kakva haljinica

jednostavno

odloži odlazak kao kartu za loš film

preprodaj ga na zavoju

ostavi na suhom asfaltu

gdje najžešće gore gume

visina ja se uopće ne bojim

visine

neboder se ljuljao

kao boksačev pogled u devetoj rundi

brod je zatulio

nekoliko je golubova poletjelo

s uske terase

po nama je palo srebro i med

dođi

jer si čvrsta

za takve smo ubijali u dvobojima

  
    * * *

     

    isprazni

glatku nutrinu straha

iz koje izlijeće avion

što ako se utrnu motori

kao kolebljive vatre prosinca

što ako zijevne bezdan plina

i nešto nas tmurno potkopa

na mjestu gdje smo privezani

ali film

sam gledao posve sam

u brodogradilištu su u štivi spavali

bez snova plameni varioci

žudim pravu magmu

koja će u divljoj crti

teška i medena

/ kao usne nastassje /

reći dosta

odavde samo gledaj

kako se njišem kao pobunjenički redenik

usred tople kiše

metak je nježan ima ime

oko utisne tipku

zeleno sve je zeleno

seks je mlad

i viče

  
    * * *

     

    daj

nizbrdicu ulja za kočnice istrgnut prorez

limfe omaglicu boje jagode

tvornicu s dobrim mesom

koje leti unatrag

raduje se buđenju

ionako

sjaj će nas iskrhati

kao čaša tvrdog bohemia kristala

na koju smo nespretno pali

užarenim leđima

u ambasadoru

krevet od trešnjinog drva pliva

prepun nas

prema planinama

nasmijanih lopoča peteljke si

grizla

ja sam ti češljao ribe na leđima

bio bez bicikla

bez imena

neko vrijeme bio sam bez imena

onda je vlak vode stao

zaustio sam nešto o pupku knjizi

svjetlu hrani lošim šibama

čekao sam fatalni udarac blitza

nevažeći

dah smrti

raspoređen u riječi

  
    * * *

     

    odredi

jasan korak prema snu

kakav

činiš me da klečim pored oceana

da pijem zvuk

vjetra u pustinji na filmu

vratiš me u poredak svi mi se dive

ja ne plačem

horde svjetla su se prestrašile

jutros

kad sam bio gladan

nešto kažem nešto viknem ljudima

to me onda prekrije kao

jutarnja pažnja mame

tragam za srećom unatoč prehladi

vidiš dobro sam u redu je

telefon sjaji kao dobra tableta

kamp postaje pijesak

s otiscima naših leđa

gledali smo mjesečev limun

možda jupiter

jer on se u daljini odmarao

obuzet sobom

vratio sam se i pošta me progutala

mislio sam o milimetru prašine

što ga stvari nakupe

za otprilike dva mjeseca

zaspao sam

san se sjurio niz to-

bogan bogu u gondolu

  
    * * *

     

    sjedni

na moju obrvu izvadi lakat i

piši mi kad niz osedlanu cestu

budem gladak kao mrak

vozio usamljeni taxi

u kojem živi radio topao zrak i

srolana pjesma o kamowu i

njegovim počecima

sna i o kraju

prozor je dopola otvoren

dovoljno da čujem kako

hobotnica rasklapa školjku i pije

njezinu ružičastu nutrinu pohotno

puna tlakova

kao dobra cesta mexico

u kojem živi juan

brusi malahite u trubu plače

juan žena mu spava s učiteljem

njegove djece

eto vidiš

moraš mi pisati

o nekom vodopadu ispod

kojeg u nekom od mojih snova o

vodopadu leži

jezero tinte i mami nebo

jede zvijezde košuljicu izbaci

na površinu ubere je čovjek u barci

strese na mjesečini vidi zlato i

nosi svojoj ljubavi

  
    * * *

     

    plivaj

još smo samo sekundu na ovom moru

ta kratka sablasna sreća

bog je uganuo nogu

u tvom rebru na brzinu ostavio

ručak dok te je slijedio

tvoj profil je zakačen za nebo

krasnom srebrnom šutnjom

sekunde

gdje vam je obzir

mašeš s prozora

visoko si i ne silaziš

na ravnoj sam zemlji poput nečeg

što su glazbala i vučja usta izgubili

poput tuge koja vozi u dosadu

srama što preplavljuje srce

koraci otoci velik grad

zapamtio sam da su te moje ravnice

najbolje razumjele

a to što smo često disali usiljeno

gladni opranog zraka

to ostaje drugima

o tom je ova pjesma

  
    * * *

     

    snimaj

auru telefonske govornice u kojoj

stojim veliki ja u pitomoj jeseni

mokar & smrznut pričam s tobom

o objektivima o kutu

o malo starijim stvarima

sve je pobjeglo dublje

u ladicu moji prsti sviraju

po prašnjavoj kanti benzina

ona je mrtva

sunce je napuše prestravljenu noć

sije rosu kao umjetne bisere

moje su oči hladne

one ne pamte

one ne žele

ljudi bježe od moje govornice

moja govornica trči u more

ona je umorni isus

malo hoda po vodi

a onda tone

  
    * * *

     

    jedi

i voljet ću te

napisao sam praznim pogledom

po oceanu

otok nema djecu

on je nečiji pad u bakreno ljeto

u koje pristaju plave jahte

napučene odisejima

uvečer sve iznose u crnoj

plastičnoj vreći

plešu po palubama

govore sve jezike (strah me je)

nude ti dva dana da se u njih zaljubiš

mene ipak veseli moja nepomičnost

živo je samo oko

ruka koju držim na prsima

vraća ritam unatrag srcu

zatvorim se i gorim na terasi

ti neko vrijeme čekaš

pa ti to dosadi

odeš do ruba zemlje

zgrabi te oko struka mornar riki

ti si sretna on

te odnese

malo zatvorim oči

a onda gorim dalje

  
    * * *

     

    dodaj

svoje ime muškarcu

on ga drži na jeziku vrti među usnama

zareže fino nepce i pjeva

sve drugo bi od jasnoće otkinulo

značajno tijelo malene / velike zjenice

sve drugo bi me pokosilo

sirovo sunce u podne pada kroz mene

da bar izgubim šutljive slamnate ruke

na plamenim vodopadima tvojih

svilenih leđa

da malo lunjam niz ulicu oko

300 godina

ti ćeš leći taj potpuno

nepoznat muškarac disat će u

hodniku i ti češ čuti kako

ovaj trenutak savija tugu i

pakira je

kao lijepi talog

u oku

  
    * * *

     

    podivljaj

neka te frajer bog poljubi u usta

neka te frajer bog nauči plesati

sve vidim s brda

ljudi sjede na terasi fina

pozlaćena tuga svjetluca

ti si sjedila i pušila joint

pred crkvom

amerika dođe s ružom u oku

mogu samo plakati

za dobrim suhim snom

u zraku ulovim ribu

pokažem je zmaju što ću s

tolikom ribom

vičeš

dok te 11 motorista s

bliještećim kacigama odvozi

te odvozi

moja ugruvana djevojko

  
    * * *

     

    leti

na mom dlakavom jeziku

razliješ sladoled na terasi

jagoda leti u vrućinu ah

kako leti u vrućinu

gospođa jurišić ne voli ljetne

popodnevne smjene ne vidi ona

da je meni tvoje tijelo

ekskurzija vlak vrištanje od sreće

na ulasku u svaku stanicu

u svaki tunel kad su usta na prozoru

a tijela love tuđe padanje

ma gospođo jurišić

budite blagi

volimo vašeg sina u vojsci

nismo ovdje mi važni

presvukle su se naše gladne usne

i odgrizene grizu

kad odemo jagode će stajati u zraku

kao sablast kao cave s bijelim janjetom

na vratu

dajte adresu

pisat ćemo pisma vašem sinu

  
    * * *

     

    rodi se

učini to za svog obožavatelja

suza u prašini

to je o. k.

netko se nagne u moje grlo kaže

izvolite

ne pripadnem mu i on me ubije

ma rodi se

ovaj je pjesma oženila sunce koje tumara

po bubnjevima znam

da se kupaš gola i da ti more

ispire naušnice i glas

pivo u nama zastari

zašuti samteno šuškanje ceste

daj zrak

crven poliven seksom koji se

boji dotrčati

preleti neboder

tamo se te ljudi zaboravili

so hard

kad se tvoje oči stanje i

ja znam da će sad

  
    * * *

     

    slušaj

ivice

mene su ovdje u pustinji

zatrpale zvijezde koje padaju

potom je iz oblaka ispalo sunce

te zlatne grudi

pogledao sam kroz prozor

zapad

zasad

ja sam pogledala na sat

sanjive slike zašuštale su

poput špila karata za poker

na krevetu sam potrgala poštu

ljubavnik mi je poslao

cigarete pjesmu i bademe

zadahtala sam se

jer sam djevojka

smiješno si mi jednom rekao

prostor oko uvojka

  
    * * *

     

    skoči

u oči

legla si u moje vruće zjenice

kao šarena karta svijeta

kao bogato bijelo benzina

žedno čuđenje

kao vodeni poljubac

na izlizanoj plahti ravnice

jučer sam mogao

zaspati na dvorištu obući pasje

veselje hladno se sjetiti

tvojih prstiju na mojim obrvama

govorio sam vozi i

odvrni privatnu grmljavinu nijagaru

gudače oni su fini

njih spremi za mamu

jučer sam mogao reći neka nas

potopi ovaj bog iznutra

on je od vode

skoči u moje oči

na praznom parkiralištu

vrati mi moja ramena

nema vremena

  
    * * *

     

    kupi

moje pjesme profesorice zabune

radim na drobilici za kamen

lijepe komade meljem u

prašinu i zrak u plućima nosim kuću

u glavama dobar zvuk

sami smo na stanici

obilazim te

mislim da sam recimo pjevač

nekakve grupe tebe bih poslije

pozvao u hotel

ovako

ja drobim kamenje

radim na prahu u kojem se vide

otisci mojih šaka moj strah

od cjeline

kupi moje pjesme profesorice zabune

stišćem te na obrazu

kao hladno porculansko mače

niti osmijeh ne pobjegne

s tvojih začvoranih usana

niti noga ne otkine suvenirski komad

asfalta i nema obojanog zraka

kupi jer su mi pčele u glavi

bojim se poletjet ću

svuda oko mene sestre šušte

nečim raspanim

to su moja gladna grla

nijema grla

željna stalnih ispričnica

  
    * * *

     

    otkini

usne to je posuđeno iz toplih trešanja

izgubljenih na asfaltu potegni jezikom

rijeku uzbrdo prema očima

pritom uzdiši

vesela izvrnuta u smijeh nespretna

ja i moj važan tajnovit wow

te gledamo

ti pišemo

odvuku nas neke čudne vijugave

boce pod tlakom do ruba

odakle se uskače u vozilo i struju

kako se značajno utrkuje dan

zuriš u plimu kažeš meni nektar je

proliven po ovoj ulici

i ako sad iz neke tame bane billie

holliday i zapjeva srebrom prema prašini

sjest ću na jaguar

jer će mi se vrtjeti u glavi

zapaljeni zrak ljuljat će tvoje oči i dah

vikat ću

dobri patuljci podavat će moj snježni plač

i neću se osvrtati

pišem sad

  
    * * *

     

    cvjetaj

kad legnem na tebe

otpusti leptire otvori im male

vlažne oči

ovaj dlan drhti kao sladak bijes

komete kao poplavljeno selo

tako čudno izvirujemo iz trave

kao bijel kamen

u milijun tona zemlje

poštar odnosi adresu

u podrumu nebodera vježbaju

dvojica na gitarama i

jedan na bubnju

ja ih molim

onu moju

strašnu

o proljeću

  
    * * *

     

    idi

prvi put iz minusa

govorim nešto lijepo

prejedi se sna i

nemoj otići

nebo je podbočeno našim tijelima

nebo je puno šećernih križeva

vodim te do obale kažem more

ti me pogledaš kao da je kraj nas

u pijesak upravo pala

malena atomska centrala

znam da te već panično volim

da sam se prestrašio telefona

koji mi jasno pokazuje

koliko si daleko

idi i

prejedi se sna

  
    USPAVANKA ZA SJEVERNU CESTU

  
    USPAVANKA ZA SJEVERNU CESTU

     

    1.

    kako sam dojurio u grad u kojem je

cvjetalo nebo promašio ulicu i

odjednom bio na trgu

nazvao sam te iz govornice

i rekao ne sjećam se što

jedna je žena na trgu

tražila vatre

zavukao sam šaku u prsa

bilo je kasno

bio sam blizu rijeke i neba

čekao da tama od moje kose

napravi čaj

     

    2.

    tamo sam željela živjeti

kućica s drvenim nogama u rijeci

stajala si podalje

kroz moje prazne prste

jurio je vjetar

krenuli smo prema cesti

     

    3.

    sjeli smo blizu kao u rajskom

vagonu osupnuti vrućinom laktova

zašutjeli smo i

gledali naprijed

mislio sam o tvojim koljenima i

koži na vratu

kao posuđeno jučerašnje pijanstvo

moj se strah vozio sa mnom

     

    4.

    to su prejake slike

ti bljeskovi bježimo odavde

šapnula si

osmijeh za grad koji ne zna što bi

s dvoje ovakvih

na cesti naravno dobro

u grlu nosim živog slavuja

ti na čelu mrlje od meda nekad

sam bio i velik i jak

i ti si bila sa mnom na moru

     

    5.

    stao sam uz cestu u drvenoj kući

muž mi je prodao orbit ronhill i

veliko ožujsko žena je ljuljala dijete

spavalo mi se volio sam ih

ja sam pleme

     

    6.

    u autu si me dočekala

protegnuta razmotana

posložio sam te preciznom pjesmom

i kad si napokon bljesnula

unutar svojih mjera i kad si ih

malo prešla

krenuli smo

trebalo je sustići način

otvorio sam prozor

dolje niz cestu

ti si se slatko okidala

     

    7.

    ne volim svoje ruke

koje uvijek slušaju rekla si

stanimo želim isprobati

stao sam i

sudarili smo divlje krljušti tijela

izgrizli usne i izgrebali

malu prestrašenu misao o rukama

koje ruke

upitao sam

     

    8.

    gas gas gas i

glazba obješena mjesečina

miris fine nestvarne noći

dobro je zašutjeti otpuhivali smo

dim kroz odškrinute prozore

u raju je bilo lijepo toplo

po prvi put mislio sam o tvom pupku

tamo negdje

ožujsko je bilo pri kraju

     

    9.

    hej bacit ću ispeglanu kosu

neka plače pejsaž

za mojim mirisima

rijeka je pratila cestu

pšenično polje natapirana

frizura zemlje

mislio sam

kraj stoljeća

polizao tvoje disanje

     

    10.

    a onda drugi grad

kao nevješti ljubavnici približili smo se

namjestila si neobične oči izbrojala

svoje i moje usne u redu je

na semaforu dug crven poljubac

kako ti je ime

moramo se upoznati

     

    11.

    hoću whiskey

zavukla bih se u rupu u kojoj

kaplje voda s kamena

daj nešto

trenutak putuje niz ranu

ja sam igračka ostavit ću te

mrzim se

ali ja te volim

i vrti mi se

     

    12.

    sad hodamo ostavili smo

snježni auto kao potrošenu

kartu za kino

u blizini neke crkve

grad je važniji od mene

neprestano telefoniraš

izguran sam u obrise vrijednosti

postajem pločnik vaza s cvijećem

prolaznik

a tko sam lijepo obožavao

moje suho srce i ja

u gradu svjetla

što će mi svjetla

     

    13.

    da mi se popeti u neboder

uvući se u krevet ilegalne

ljubavnice

zaplesati nešto teško zalijepljeno

pasti nasred sobe

da me dižeš smiješ se

poslije svega hraniš

pudingom od vanilije

da mi je dočekati jutro

taman sâm

gledat ću žene na trgu

nudit ću pjesme

staru hranu za golubove

     

    14.

    umiven sam presložen i

tvoji me stripovi ne smetaju

odakle mi ova modrica na bedru

podigneš haljinu

lijepe smo vlažne životinje

i opet plivamo

     

    15.

    kad sam odlazio

ostavio sam u tebi nešto zeleno

sjetio se filma o bijelim

medvjedima

nad rupom u ledu

kasnije je stvar poletjela

kao gejzir krvi crveno crveno

i usamljena para

tulumario sam u neizrecivom poretku

klizio niz čelične jezike

spavao na žiletu

     

    16.

    trljali smo se leđima

zurili u vlasita sunca

uzverem se u pozdrav

potražim ti oči rukama

hajde kažeš

odgurneš čamac niz rijeku

ali razbuđeni plivači

potope ti oči

trčiš uz korito i mašeš

ja nagnut nad vodom ispirem

bijelo crveno rublje a

zlato sam spremio

     

    17.

    kraj je kad zatvoriš oči

meni je recimo kraj

kad zaboraviš

kad bez ikakva panična sna

dopremiš brzake tijela

u moju blizinu

kad se ne bojiš za svoje

usnice fina prašina ceste

kad ravnodušno odeš

kupiš novine

otrčiš negdje

  
    NASLONJEN

  
    * * *

     

    iris

ti si kao irvas

jedino toplo tijelo u zaleđenoj šumi puna krvi

značiš bezuvjetan život

malo se osvrćeš a onda

otpuhnuvši kolut zraka iz pregrijanih pluća odeš

prema mojoj matineji nemoći

iris ti si božica tramvaja stojiš unutra pod svjetlom

isto otpuhuješ zrak ovaj put u staklo i gledaš

mene u gradu na terasi

sve je mekano sve je malo zaronilo ispod površine

i diše diše još neko vrijeme

iris ti si irvasovo mlado

sanjaš unatrag puna krvi koja juri jugom karelije

u kocki volva u pocinčanom oklopu gdje je krv

sigurna

od hladnoće i pada gdje sigurna od rupe u svom

gustom izobilju znači opet i samo bezuvjetan život

tvoji su tlakovi srodni onima iz božje

nadlaktice zubi bijeli psalmovi sreće i nepatvorene

svjetlosti kakvu su vidjeli prvi ljudi na ledolomcu

lenjin kada su ono bili zalutali među rtovima

i ris iris ostavi svoje oči u proljeću

kao potrebu da te još malo gleda

prije no što iz oblaka počne ispadati crno

a ti nestaneš prejaka srca dublje

u toplo mekano čupavo trčanje

  
    * * *

     

    klivija

tebe su tvoji plemići zaboravili

ispod pinija isprali ti oči čajem od breskvina

lišća u ledenu danu su te ostavili u polupraznom

kampu zajedno s već spakiranim ljetom u nekim

sonetima dok je kiša u bujicama šuštala

kraj tvojeg uzglavlja u bujicama nosila iglice

do tvojih suvislih bokova i nježno prateći linije tijela

kao po nacrtu (de olovka piše bol be olovka piše

kamin toplo predgrađe mačku gusti eros vino iz

krša

habe ne piše ništa osim slova nikakvu stvar koja se

lomi pod kožom kao dakle strah) zvijezde njezinog

upornog sjaja u mom mozgu oprosti ako te tamo na

samu

kraju obzora smeta moje ime ili moji neuništivi

mišići

to prolazi to ljudi nose neko vrijeme petrove uši

nađene u dokolici u kolovozu dok se nisu s

obrednih plaža uopće micali

dan je visok i moja ga glava vidi kao takvog

ja te neću probuditi

oduvijek je lice i tijelo žene koja spava za mene bilo

nalik na lijepe vinograde u podnožju vulkana

na sivkastoj zemlji sve je zeleno mirovalo

sve je bilo bogato sneno čisto poput brašna i

sjajno

ma što tu znače godine seljak mačem odsijeca

tijela biljkama nekoliko svjetlucavih kaplji

škropi tvoj pupak glatko dupinovo oko

smije se pluta po laguni dan je visok

moj lakat gori i tutnji u zemljinom srcu

raulovi konji i moja dosada

jure u glazbu

  
    * * *

     

    luana

mjesec s govornom manom

me oženio tobom

surov sirov plav

haski pogled

zavitlao ravno u mekano rame

svemirskog broda lou ann

kako si se kolutala nepčanim sedlom

u potrazi za gumenom kuglom

promuklim njezinim padom

da sam htio biti slobodniji

trčali bismo preko granice sa zavežljajima

bjesomučnog sjećanja i želje

ali ja nisam htio nepreciznim usnama

tapkati po ledu niti po naranči

niti po auto cesti

bolje po sipinoj kosti budimo

šišteće proljeće koje udiše rast

koje nas tako hrani

da mišićavim trepavicama strašimo preobičan vjetar

kojeg ima / nema svako žensko ime

kretanje dobre debele planete

luana lizanje vanilije

dotrčim nezanimljiv gorim gorim

i vjerujem u polovice

  
    * * *

     

    vanessa

na tebe me već dugo natjeravaju neke mučnine

nosila si moje traperice onog jutra

kad su te našli na stanici

prekrivenu suzama i s

nekoliko mojih pjesama u džepu

bez ikakvih dokumenata

samo s nekoliko mojih

pjesama u džepu

massive depressive

ciklus je koji sam morao kasnije

objasniti sutkinji

izgledalo je poput najcrnjeg oceana

koji pokušava stati u moju sobu

u samo nekoliko sekunda

vozio sam kući i slušao top-listu

jedan mladić pjevao je kako je voli

ali ipak mora otići

slobodnom rukom ispreturao sam si lice

i gledao kako je semafor

sretan

kad se ponovi

  
    * * *

     

    zara

utekla vojnicima pukla kao

misionarska pljuska u slamnatoj školi u

kongu presavinula se kao skakavac u

dilerskom džepu

bila opasna preoštra za ovo mucanje riječi

pa ipak mišići ili što

umire je u prizemnom motelu kraj

neke seksi uvale

nekoliko dana sa mnom

ozaren zarađivanjem ljubavi

čak sam skinuo i čizme

svako sam jutro dobacivao važne

riječi djeci pod prozorom

motoru što je grmeći izjurio

iz lijevog u desno

sjevernije moje oko

spavala si dok nisu stigli ribari

i vikom te izmamili

još na mjesečinu

okomite tvoje šutljive noge

sjajne kao propast

plesale su neko vrijeme

iznad srebrnih naših stolova

na kojima smo dijelili školjke

od ribe nesanicu od praznine

ime od mime

  
    * * *

     

    gudrun

moje tvrdo vježbanje

laka i teška kao zeppelin

kad si počela gorjeti

padao sam nepoznat sebi s visoka

ravno u mucava ljudska usta

plosnato i nauljeno sunce

hoće sve

gumeni ocean i vuneno ljetovanje

povijaju nelagodu

mogu sve

griješimo pa što

izmakla se prostirka od špaga

ispod mojih krilatih leđa

anđeli šute o kući

pričaju o izletu

o jurnjavi nad vodom i u hladu

kasnije ću imati opet trepavice

zeleniju ruku

vlažnija pluća

kasnije ću imati sve

prepisao sam od sebe

nešto o pupku

  
    * * *

     

    dada

omotana mlijekom i lakonogom hranom

kad baciš vlastite dlanove uvis

nešto se plavo rodi na cesti

i kao deseti nevažni sin

spavam u tvojoj potrebi

zašto stalno šutiš dada

tvoje je da se ponoviš

da ti pobjegnu ruke

da se zanjiše tijelo

kao zapaljeni neboder

u sporim očima rijeke

kako ja volim s tobom hodati

to živo ponavljam živo

prenošenje tijela

obučenih u vunene misli

ali pjesma jede samu sebe

sanjao sam pijesak koji šušti

niz tvoje prepjevano grlo

dobro si dada

prebrojat ću ti trepavice

odvesti leđa u neku stranu imenicu

posuti te brašnom

sljedeći put bit ćeš hrana dada

odnesena niz ulicu spremna da vičeš

u noćnom gradu dođi

šapći u gromove

dada dada da da

  
    * * *

     

    sue

sjurila se južno u suez još

puna savjeta i vatre

prostodušna kao neprevodiva pusa

radnim danom dakle noću

izmakla se mom gladnom lepetu

usana žamoru soli

nehotično se presvlačila na palubi

lomila mornarima drvca i opor duhan

među zubima

na neki način ipak si me nosila

utisnuo sam se kao neobična šifra

u prasak nekih tvojih riječi

beskraj

teret

metak

valovi dolaze do tvojih nogu i stoje

zemlja pada na oblake

na olimpijadi ne uspijevaju skočiti uvis

ne ide

stvari su se okrenule

maleni monsruozni dane

kako ti je ime

